**प्रदेश विपद् व्यवस्थापन सम्बन्धमा व्यवस्था गर्न बनेको विधेयक**

**प्रस्तावनाः** प्रदेश भित्र प्राकृतिक तथा गैर प्राकृतिक विपद्‍बाट सर्वसाधारणको जीउज्यान र सार्वजनिक, निजी तथा व्यक्तिगत सम्पत्ति, प्राकृतिक एवं सांस्कृतिक सम्पदा र भौतिक संरचनाको संरक्षण गर्नका लागि विपद् पूर्वको तयारी, विपद् जोखिम न्यूनीकरण, पीडितको उद्धार, राहत, पुनर्स्थापना र पुनर्लाभ तथा व्यवस्थापनका सबै क्रियाकलापको समन्वयात्मक र प्रभावकारी रुपमा कार्यान्वयनका लागि कानूनी व्यवस्था गर्न वाञ्छनीय भएकोले,

प्रदेश नं. २ को प्रदेश सभाले यो ऐन बनाएको छ ।

**परिच्छेद -1**

**प्रारम्भिक**

1. **संक्षिप्त नाम र प्रारम्भः** (1) यस ऐनको नाम "प्रदेश विपद् व्यवस्थापन ऐन, 2078" रहेको छ।

(2) यो ऐन तुरुन्त प्रारम्भ हुनेछ ।

1. **परिभाषाः** विषय वा प्रसङ्गले अर्को अर्थ नलागेमा यस ऐनमा,-

(क) "कार्यकारी समिति" भन्नाले दफा 6 बमोजिम गठित प्रदेश विपद् व्यवस्थापन कार्यकारी समिति सम्झनु पर्छ ।

(ख) "गैरप्राकृतिक विपद्" भन्नाले महामारी, डढेलो, कीट वा सूक्ष्म जीवाणु आतङ्क, पशु तथा चराचुरुङ्गीमा हुने फ्लू, प्यान्डामिक फ्लू, सर्पदंश, जनावर आतङ्क, खानी, हवाई, सडक, जल वा औद्योगिक दुर्घटना, आगलागी, विषाक्त ग्याँस, रसायन वा विकिरण चुहावट, ग्याँस विष्फोटन, विषाक्त खाद्य सेवन, वातावरणीय प्रदूषण, वन विनाश वा भौतिक संरचनाको क्षति तथा प्रकोप उद्धार कार्यमा हुने दुर्घटना वा यस्तै अन्य गैरप्राकृतिक विपद्‍बाट उत्पन्‍न विपद् सम्झनु पर्छ ।

(ग) "तोकिएको र तोकिए बमोजिम" भन्नाले यस ऐन अन्तर्गत बनेको नियममा तोकिएको वा तोकिए बमोजिम सम्झनु पर्छ ।

(घ) "परिषद" भन्‍नाले दफा ३ बमोजिम गठित प्रदेश विपद् व्यवस्थापन परिषद्‍ सम्झनु पर्छ।

(ङ) "प्रभावित क्षेत्र" भन्नाले विपद्‍बाट प्रभावित क्षेत्रलाई सम्झनु पर्छ ।

(च) "प्राकृतिक विपद्" भन्नाले हिमपात, असिना, हिमपहिरो, हिमताल विष्फोटन, अतिवृष्टि, अनावृष्टि, बाढी, पहिरो तथा भू-स्खलन, डुबान, खडेरी, आँधी, हुरी बतास, शीतलहर, तातो हावाको लहर, चट्याङ्ग, भूकम्प, ज्वालामुखी बिस्फोट, आगलागी, डढेलो, वा यस्तै अन्य प्राकृतिक प्रकोपबाट उत्पन्न जुनसुकै विपद् सम्झनु पर्छ ।

(छ) "मन्त्रालय" भन्नाले आन्तरिक मामिला तथा कानून मन्त्रालय सम्झनु पर्छ ।

(ज) "राहत" भन्‍नाले विपद्‍बाट पीडित व्यक्ति वा समुदायका लागि सहयोग स्वरुप तत्काल उपलब्ध गराइने नगद वा जिन्सी सम्झनु पर्छ ।

(झ) “विपद्” भन्नाले कुनै स्थानमा आपतकालीन अवस्था सिर्जना भई जनधनको क्षतिको साथै जीवनयापन र वातावरणमा प्रतिकूल असर पार्ने प्राकृतिक वा गैरप्राकृतिक विपद् सम्झनु पर्छ ।

(ञ) “विपद् खोज तथा उद्धार समूह” भन्नाले विपद्को अवस्थामा खोजी तथा उद्धार गर्न क्रियाशील वा विपद् व्यवस्थापनको लागि परिचालन गर्न तयार गरिएको विशिष्टीकृत खोज तथा उद्धार समूह सम्झनु पर्छ र सो शब्दले तालिम प्राप्त मानवीय सहायता कर्मीलाई समेत जनाउँछ ।

(ट) “विपद् जोखिम न्यूनीकरण” भन्नाले विपद् पूर्व गरिने संभाव्य जोखिमको विश्‍लेषण तथा मूल्याङ्कन, विपद् रोकथाम वा विपद्‍बाट हुने क्षतिको न्यूनीकरण तथा विकासका कार्यमा विपद् जोखिमलाई कम गर्ने सम्बन्धी कार्य सम्झनु पर्छ ।

(ठ) “विपद् पुनर्लाभ” भन्नाले विपद्को घटना पछि गरिने पुनःनिर्माण एवं पुनःस्थापनासँग सम्बन्धित कार्य सम्झनु पर्छ ।

(ड) “विपद् प्रतिकार्य” भन्नाले विपद्को घटना घट्नसाथ तत्कालै गरिने, उद्धार एवं राहतसँग सम्बन्धित कार्य सम्झनु पर्छ र सो शब्दले विपद्को सामना गर्न अपनाइने पूर्व तयारी समेतको कार्यलाई समेत जनाउँछ ।

(ढ) “विपद् व्यवस्थापन” भन्नाले विपद् जोखिम न्यूनीकरण, विपद् पूर्व तयारी, पिडितको उद्धार, राहत, विपद् प्रतिकार्य र विपद् पुनर्लाभसँग सम्बन्धित सम्पूर्ण क्रियाकलाप सम्झनु पर्छ।

(त) “सुरक्षा निकाय” भन्नाले नेपाली सेना, नेपाल प्रहरी, सशस्त्र प्रहरी बल, नेपाल, राष्ट्रिय अनुसन्धान विभाग, प्रदेश प्रहरी, प्रदेश अनुसन्धान ब्युरो सम्झनु पर्छ ।

**परिच्छेद - 2**

**परिषद्‍को गठन र काम, कर्तव्य, अधिकार सम्बन्धी व्यवस्था**

1. **प्रदेश विपद् व्यवस्थापन परिषद्:** (1) विपद् व्यवस्थापन सम्बन्धी क्रियाकलापको प्रभावकरी रुपमा सञ्चालन, व्यवस्थापन, नियमन, समन्वय र अनुगमन गर्न प्रदेशमा एक विपद् व्यवस्थापन परिषद् रहनेछ ।

(2) उपदफा (1) बमोजिम गठन भएको विपद् व्यवस्थापन परिषद्‍मा देहाय बमोजिमका सदस्यहरु रहनेछन् :-

(क) मुख्यमन्त्री -अध्यक्ष

(ख) आन्तरिक मामिला तथा कानून मन्त्री -सदस्य

(ग) आर्थिक मामिला तथा योजना मन्त्री -सदस्य

(घ) भौतिक पूर्वाधार विकास मन्त्री -सदस्य

(ङ) भूमि व्यवस्था, कृषि तथा सहकारी मन्त्री -सदस्य

(च) उद्योग, पर्यटन, वन तथा वातावरण मन्त्री -सदस्य

(छ) सामाजिक विकास मन्त्री -सदस्य

(ज) प्रदेश सभामा विपक्षी दलको नेता -सदस्य

(झ) प्रदेश सभाको सदस्यहरु मध्येबाट एक जना महिला सहित

तीन जना -सदस्य

(ञ) उपाध्यक्ष, प्रदेश नीति तथा योजना आयोग -सदस्य

(ट) प्रमुख सचिव -सदस्य

(ठ) विपद् व्यवस्थापनको क्षेत्रमा विशेष योगदान

पुर्‍याएका व्यक्तिहरु मध्येबाट परिषद्ले मनोनयन

गरेका एक जना महिला सहित दुई जना -सदस्य

(ड) मन्त्रालयको सचिव -सदस्य सचिव

(3) आवश्यकता अनुसार प्रदेशस्तरका सुरक्षा निकायका प्रमुखहरु र सचिवहरुलाई आमन्त्रण गर्न सक्नेछ ।

1. **परिषद्को बैठक सम्बन्धी व्यवस्थाः** (1) परिषद्‍को बैठक अध्यक्षले तोकेको मिति, समय र स्थानमा बस्नेछ।

(2) परिषद्को सदस्य-सचिवले परिषद्को बैठक बस्ने मिति, समय र स्थान तोकी बैठकमा छलफल हुने विषय सूची सहितको सूचना बैठक बस्ने समय भन्दा चौबिस घण्टा अगावै सबै सदस्यले पाउने गरी पत्रचार वा इलेक्ट्रोनिक सूचना पठाउनु पर्नेछ ।

(3) उपदफा (2) र (3) मा जुनसुकै कुरा लेखिएको भएतापनि परिषद्को बैठक तत्काल बोलाउन आवश्यक भएमा अध्यक्षले जुनसुकै बेला पनि परिषद्को बैठक बोलाउन सक्नेछ र त्यस्तो अवस्थामा परिषद्का कम्तिमा पाँच जना सदस्य उपस्थित भएमा परिषद्को बैठकको लागि गणपुरक संख्या पुगेको मानिनेछ ।

(4) बैठकको अध्यक्षता परिषद्को अध्यक्षले गर्नेछ ।

(5) अध्यक्षको अनुपस्थितिमा निजले तोकेको मन्त्रीले बैठकको अध्यक्षता गर्नेछ।

(6) परिषद्को बैठक सम्बन्धी अन्य कार्यविधि परिषद् आफैंले निर्धारण गरे बमोजिम हुनेछ।

1. **परिषद्को काम, कर्तव्य र अधिकारः** परिषद्को काम, कर्तव्य र अधिकार देहाय बमोजिम हुनेछः-

(क) प्रदेशस्तरमा विपद् व्यवस्थापन सम्बन्धी नीति तथा योजना र राहत मापदण्ड स्वीकृत गर्ने,

(ख) प्रदेशस्तरमा स्वीकृत नीति तथा योजना कार्यान्वयनको अनुगमन गर्ने, र मूल्यांकन गरी निर्देशन दिने,

(ग) विपद् पूर्व तयारीको लागि आवश्यक सहजीकरण र समन्वय गर्ने,

(घ) खोज, उद्धार तथा राहत वितरण कार्यमा प्रभावकारिता ल्याउन संघ, प्रदेश र स्थानीय तह लगायत अन्य सरोकारवाल सँग समन्वय तथा सहकार्य गर्ने,

(ङ) विपद् व्यवस्थापनको लागि आर्थिक स्रोतको व्यवस्थापन तथा सहजीकरण गर्ने,

(च) विपद् व्यवस्थापन सम्बन्धी कार्यमा प्रदेश तथा स्थानीय तहलाई आवश्यक नीतिगत मार्गदर्शन गर्ने ,

(छ) आवश्यकता अनुसार विपद् सम्बन्धी अन्य काम गर्ने, गराउने ।

**परिच्छेद - 3**

**कार्यकारी समितिको गठन तथा काम, कर्तव्य र अधिकार**

1. **कार्यकारी समितिः** (1) प्रदेश विपद् व्यवस्थापन परिषद्को निर्देशन कार्यान्वयन गर्न तथा विपद् व्यवस्थापन कार्यलाई प्रभावकारी रुपमा सञ्चालन गर्न एक प्रदेश विपद् व्यस्थापन कार्यकारी समिति रहनेछ ।

(2) उपदफा (1) बमोजिमको समितिमा देहाय बमोजिमका सदस्यहरु रहनेछन्:-

(क) मन्त्री, मन्त्रालय -अध्यक्ष

(ख) सचिव, मुख्यमन्त्री तथा मन्त्रिपरिषद्को कार्यालय -सदस्य

(ग) सचिव, मन्त्रालय -सदस्य

(घ) सचिव, आर्थिक मामिला तथा योजना मन्त्रालय -सदस्य

(ङ) सचिव, भौतिक पूर्वाधार विकास मन्त्रालय -सदस्य

(च) सचिव, भूमि व्यवस्था, कृषि तथा सहकारी मन्त्रालय -सदस्य

(छ) सचिव, उद्योग पर्यटन वन तथा वातावरण मन्त्रालय -सदस्य

(ज) सचिव, सामाजिक विकास मन्त्रालय -सदस्य

(झ) प्रदेशस्तरका प्रमुख, नेपाली सेना -सदस्य

(ञ) प्रमुख, प्रदेश प्रहरी -सदस्य

(ट) प्रदेशस्तरका प्रमुख, सशस्त्र प्रहरी बल, नेपाल -सदस्य

(ठ) प्रदेशस्तरका प्रमुख, राष्ट्रिय अनुसन्धान विभाग -सदस्य

(ड) प्रमुख, प्रदेश अनुसन्धान ब्युरो -सदस्य

(ढ) प्रदेश अध्यक्ष, नेपाल रेडक्रस सोसाइटी -सदस्य

(ण) विपद् व्यवस्थापनको क्षेत्रमा विशेष योगदान पुर्याएका व्यक्ति मध्येबाट दुई जना -सदस्य

(त) अध्यक्ष, पत्रकार महासंघ -सदस्य

(थ) विपद् सँग सम्बन्धित महाशाखा प्रमुख, मन्त्रालय -सदस्य सचिव

(3) उपदफा (2) बमोजिमको समितिमा प्रदेश स्वयंसेवकका प्रतिनिधि, उद्योग वाणिज्य महासंघ, स्काउटका प्रतिनिधि, सरोकारवाला र संघ संस्थाहरुलाई आमन्त्रण गर्न सकिनेछ।

1. **कार्यकारी समितिको काम, कर्तव्य र अधिकारः** (1) संघीय ऐन विपद् जोखिम न्यूनीकरण तथा व्यवस्थापन ऐन,2074 लगायतमा उल्लेख भएका कामका अतिरिक्त कार्यकारी समितिको काम, कर्तव्य र अधिकार देहाय बमोजिम हुनेछः-

(क) नेपाली सेना, नेपाल प्रहरी, सशस्त्र प्रहरी बल नेपाल, राष्ट्रिय अनुन्धान ब्युरो, प्रदेश प्रहरी, प्रदेश अनुसन्धान ब्युरो, जिल्ला तथा स्थानीय विपद् व्यवस्थापन समिति र अन्य सम्बन्धित संघ संस्थासँग समन्वय गर्ने,

(ख) प्रदेश मातहतका सुरक्षा निकाय लगायत सम्पूर्ण संयन्त्र विपद् व्यवस्थापन कार्यमा परिचालन गर्ने,

(ग) विपद् प्रभावित क्षेत्रमा स्वयंसेवक परिचालन गर्ने, गराउने,

(घ) विपद् व्यवस्थापन सम्बन्धी प्रादेशिक नीति तथा योजना र राहत मापदण्ड तयार गरी परिषद् समक्ष पेश गर्ने,

(ङ) विपद्का घटना हुनासाथ खोज, उद्धार र राहत लगायतका प्राथमिक कार्यहरु तत्काल गर्नको लागि संस्थागत संयन्त्र स्वतः परिचालित हुने गरी आवश्यक कार्यविधि तथा मापदण्ड तर्जुमा गरी लागू गर्ने, गराउने,

(च) विपद् जोखिम नियन्त्रण वा न्यूनीकरणका लागि विषयगत क्षेत्र अनुरुप आपतकालिन योजना तर्जुमा गरी कार्यान्वयन गर्ने, गराउने,

(छ) विपद् प्रभावितका लागि अस्थायी आश्रय गृह तथा अन्य अस्थायी संरचनाको पुस्थार्पना निर्माण गर्ने गराउने,

(ज) विपद् प्रभावित क्षेत्रमा विपद् पुनर्लाभ सम्बन्धी कार्यक्रम सञ्‍चालन गर्ने, गराउने,

(झ) जिन्सी कोषमा उपलब्ध रहेका वस्तुगत सामग्रीहरु तोकिए बमोजिम वितरण गर्ने र सोको अनुमोदन समितिबाट गराउने ।

(ञ) परिषद्‍बाट स्वीकृत प्रादेशिक नीति, योजना तथा मापदण्डको अधीनमा रही विपद् जोखिम न्यूनीकरण, विपद् प्रतिकार्य, पुर्व तयारी तथा विपद् पुनर्लाभ सम्बन्धी एकीकृत तथा क्षेत्रगत नीति, योजना तथा कार्यक्रम लागू गर्ने, गराउने,

(ट) सार्वजनिक पूर्वाधार सम्बन्धी संरचनाको विपद् जोखिम मूल्यांकन गर्ने, गराउने,

(ठ) नदी किनार, बगर, पहिरो जान सक्ने र डुबान हुन सक्ने क्षेत्र वा विपद् जोखिमको सम्भावना भएका असुरक्षित क्षेत्रमा बसोबास गर्ने व्यक्ति तथा समुदायलाई सुरक्षित स्थानमा स्थानान्तरण गर्ने, गराउने,

(ड) विपद् जौखिममा रहेका महिला, बालबालिका, जेष्ठ नागरिक, दलित, सीमान्तकृत वर्ग तथा समुदाय, अशक्त तथा अपाङ्गता भएका व्यक्तिहरुको लागि विशेष योजना तथा कार्यक्रम बनाई कार्यान्वयन गर्ने, गराउने,

(ढ) उच्च विपद् तथा संकटको अवस्थामा रहेका समुदायको पहिचान गरी जोखिम न्यूनीकरण कार्य सञ्‍चालन गर्ने, गराउने,

(ण) विपद् पूर्वचेतावनी प्रणालीको विभिन्‍न निकायसँग समन्वय गरी सञ्‍चालन गर्ने, गराउने,

(त) विपद् प्रभावितहरुलाई तत्काल राहत उपलब्ध गराउन आवश्यक सम्पूर्ण व्यवस्था मिलाउने,

(थ) विपद् प्रभावित क्षेत्रमा आर्थिक क्रियाकलापको पुर्नस्थापना, रोजगारीका अवसरको श्रृजना तथा जीवनयापनका लागि आय आर्जनका कार्यक्रम सञ्‍चालन गर्ने गराउने,

(द) विपद् व्यवस्थापनका सम्बन्धमा प्रदेश, जिल्ला तथा स्थानीय तहको संस्थागत क्षमता विकास गर्न आवश्यक समन्वय र सहजीकरण गर्ने,

(ध) प्राकृतिक विपद्को संभावित असरलाई न्यूनीकरण गर्न जोखिमयुक्त स्थानको पहिचान गर्ने र त्यस्ता स्थलको जोखिम तथा संकट सम्बन्धी नक्शाकंन गर्ने गराउने,

(न) विपद् प्रभावित क्षेत्रमा पिउने पानी, खाद्यान्‍न, लत्ताकपडा, अस्थायी बसोबास तथा ‍औषधी उपचार जस्ता अत्यावश्यक वस्तुको प्रबन्ध तथा मनोसामाजिक परामर्श सेवा प्रदान गर्ने,

(प) प्रदेशस्तरमा विपद् व्यवस्थापन सम्बन्धी सूचना तथा तथ्यांकको संकलन, विश्‍लेषण भण्डारण तथा सम्प्रेषण गर्ने, गराउने,

(फ) विपद्‍को समयमा बजार मूल्य, कृत्रिम अभाव तथा गुणस्तर नियन्त्रण तथा नियमन सम्बन्धमा आवश्यक समन्वय गर्ने,

(ब) विपद्‍का सम्भावित घटनाको बारेमा सम्बन्धित सबैलाई पूर्व जानकारी गराउन, सूचना संकलन, विश्‍लेषण तथा सम्प्रेषण गर्न, खोजी उद्धार तथा राहत सम्बन्धी कार्यको समन्वय तथा परिचालन गर्न प्रादेशिक आपतकालीन कार्य सञ्‍चालन केन्द्रको स्थापना, सञ्‍चालन तथा व्यवस्थापन गर्ने,

(भ) विपद् प्रभावित क्षेत्रमा सञ्‍चार माध्यमद्धारा सचेतना सम्बन्धी सूचना सम्प्रेषण गर्ने,

(म) विपद् व्यवस्थापन सम्बन्धमा परिषद्‍ले तोकेको अन्य कार्य गर्ने गराउने,

(य) विपद् व्यवस्थापन कोषको सञ्‍चालन गर्ने गराउने,

(र) विपद् आइपरेका खण्डमा समुदायको संकट सामना गर्न खाद्य तथा पोषण क्षेत्रमा काम गर्ने सरकारी निकाय एवं सरकारी संघ संस्थाहरुको समूह स्थानीय तहमा स्थापना गरी क्रियाशील बनाउने,

(ल) विपद्को समयमा प्राप्‍त हुने राहत सामग्री सुरक्षित रुपमा भण्डारण गर्न तथा प्रभावितहरुलाई पारदर्शी रुपमा वितरणको व्यवस्था मिलाउन आपतकालीन सहायता स्थलको निर्माण र व्यवस्थापन गर्ने,

(व) जलवायु परिवर्तनबाट उत्पन्‍न हुन सक्ने सम्भावित विपद्‍का पक्षहरु विषयगत विज्ञ तथा सरोकारवालाहरुको समेत सहभागीतामा छलफल गरी पहिचान गर्ने र कार्यान्वयनका लागि सुझाव दिने,

(श) प्रभावकारी पूर्वतयारी र प्रतिकार्यका लागि संभाव्य प्रकोपहरुको आंकलन सहितको भौगोलिक सूचना प्रणालीमा आधारित पूर्वसूचना प्रणालीको विकास र विस्तार गर्ने, गराउने,

(ष) ‌औपचारिक तथा अनौपचारिक शिक्षा तथा सिप विकास तालिमका कार्यक्रमहरुमा प्रकोप र विपद् सम्बन्धी पाठ्यक्रम र विषयहरु समावेश गर्न सुझाव दिने,

(स) प्रदेश विपद् व्यवस्थापन कार्यमा स्वयम् सेवक परिचालन गर्ने गराउने,

(ह) विपद् व्यवस्थापन सूचना प्रणाली तथा पूर्व चेतावनीको विकास र विस्तार गर्ने,

(क्ष) विपद् सम्बन्धी विमा गर्ने, गराउने,

1. **कार्यकारी समितिको बैठक सम्बन्धी व्यवस्थाः** (1) कार्यकारी समितिको सदस्य- सचिवले अध्यक्षको निर्देशन बमोजिम समितिको बैठक बस्ने मिति, समय र स्थान तोकी साधारणतया बैठक बस्ने समय भन्दा चौबीस घण्टा अगावै सबै सदस्यले पाउने गरी पत्राचार वा इलेक्ट्रोनिक प्रविधि मार्फत सूचना पठाउनु पर्नेछ ।

तर तत्काल बैठक बोलाउनु पर्ने भएमा जुनसुकै समयमा बैठक बोलाउन बाधा पर्ने छैन।

(2) बैठकको अध्यक्षता समितिको अध्यक्षले गर्नेछ ।

(3) अध्यक्षले आवश्यकतानुसार सम्बन्धित निकाय वा संघ संस्थाका प्रतिनिधि र विज्ञलाई बैठकमा आमन्त्रण गर्न सक्नेछ ।

(4) कार्यकारी समितिको बैठकसम्बन्धी अन्य कार्यविधि समिति आफैंले निर्धारण गरे बमोजिम हुनेछ ।

1. **सुझाव समिति गठन गर्न सक्नेः** मन्त्रालयले विपद् व्यवस्थापन सम्बन्धी नीति, योजना तथा कार्यक्रम तर्जुमा गर्न तथा विपद् सम्बन्धी अध्ययन अनुसन्धान कार्यमा सल्लाह सुझाव उपलब्ध गराउन भूगर्भविद्, विशेषज्ञ चिकित्सक, कानूनविद्, सुरक्षा विज्ञ, विपद् व्यवस्थापन विज्ञ, वातावरण विज्ञ, पूर्वाधार विज्ञ, समाजशास्त्री/ मानवशास्त्री मध्येबाट बढीमा सात सदस्यीय सुझाव समिति गठन गर्न सक्नेछ ।

**परिच्छेद - 4**

**प्रदेश विपद् व्यवस्थापन कोष सम्बन्धी व्यवस्था**

1. **प्रदेश विपद् व्यवस्थापन कोषको स्थापनाः** (1) प्रदेश विपद् व्यवस्थापनका लागि एक प्रदेश विपद् व्यवस्थापन कोष खडा गरिनेछ ।

(2) उपदफा (1) बमोजिमको कोषमा देहायका रकमहरु जम्मा गरिनेछः

(क) प्रदेश सरकारबाट प्राप्त रकम,

(ख) नेपाल सरकार वा स्थानीय सरकारबाट कोषलाई प्रदान भएको रकम,

(ग) अन्तर्राष्ट्रिय विकास साझेदार तथा अन्तर्राष्ट्रिय गैरसरकारी संस्थाबाट प्रचलित कानून बमोजिम प्राप्त भएको रकम,

(घ) व्यावसायिक संघ संस्थाले आफ्नो व्यावसायिक सामाजिक उत्तरदायित्व अन्तर्गत प्रदान गर्ने रकम,

(ङ) प्रदेश मन्त्रिपरिषद्‍का सदस्य, सभासद, निजामती कर्मचारी, सुरक्षा निकाय लगायत राष्ट्रसेवकले प्रदान गरेको रकम,

(च) खण्ड (ङ) मा लेखिए बाहेक अन्य सरकारी तथा गैरसरकारी संस्था वा त्यस्ता संस्थाका कर्मचारी, प्राध्यापक, शिक्षक, उद्यमी, व्यापारी, विभिन्‍न गैर सरकारी तथा पेशागत संघ संस्था, राजनीतिक दल, ट्रेड युनियन, नागरिक समाज, निजी क्षेत्र वा सर्वसाधारणले स्वेच्छाले प्रदान गरेको रकम,

(छ) कोषलाई अन्य कुनै स्रोतबाट प्राप्त रकम ।

(3) उपदफा (2) को खण्ड (ग) बमोजिमबाट प्राप्त हुने रकम लिनुपूर्व प्रदेश विपद् कार्यकारी समितिको सिफारिसमा प्रदेश सरकार मार्फत नेपाल सरकारको पूर्व स्वीकृति लिनु पर्नेछ ।

(4) उपदफा (2) बमोजिम कोषलाई उपलब्ध हुने रकम सम्बन्धित व्यक्ति वा संस्थाले उपदफा (1) बमोजिमको कोषको बैंक खातामा सिधै जम्मा गर्न सक्नेछ ।

(5) उपदफा (4) बमोजिम नगद जम्मा हुन आएमा मन्त्रालयको आर्थिक प्रशासन शाखाले सम्बन्धित व्यक्ति वा संस्थालाई आवश्यकता अनुसार जानकारी गराउनु पर्नेछ ।

(6) कोषमा रकम जम्मा गर्ने व्यक्ति तथा संस्थाको नाम र प्राप्त सहायता रकम सम्बन्धी मासिक विवरण मन्त्रालयले सार्वजनिक गर्नु पर्नेछ ।

तर कुनै व्यक्ति वा संस्थाले आफ्नो नाम सार्वजनिक नगर्ने गरी सहायता उपलब्ध गराएको रहेछ भने निजको नाम उल्लेख नगरी विवरण मात्र राख्‍नु पर्नेछ ।

1. **कोषको प्रयोगः** (1) कोषमा जम्मा भएको रकम खर्च गर्न तथा विपद् व्यवस्थापनका लागि प्राप्त वस्तुगत सहायता सामग्री खर्च निकास गर्न कार्यकारी समितिले निर्णय गर्नुपर्नेछ ।

(2) कोषमा जम्मा भएको रकम देहायको कार्यको लागि खर्च गरिनेछः-

(क) विपदबाट प्रभावित भएको वा हुन सक्ने व्यक्ति वा समुदायको तत्काल खोजि, उद्धार, राहत तथा सम्पत्तिको संरक्षण गर्न,

(ख) विपद् प्रभावितको तत्कालिन राहतका लागि आवश्यक पर्ने खाद्यान्‍न, खानेपानी, लत्ताकपडा, औषधी, सरसफाई तथा शैक्षिक सामग्री जस्ता वस्तुहरु खरिद गरी उपलब्ध गराउन तथा तत्सम्बन्धी अन्य आवश्यक कार्य गर्न,

(ग) विपद्‍को कारण स्थायी बसोवासस्थल गुमाएका व्यक्तिहरुका लागि अस्थायी शिविर वा आश्रयस्थल बनाउन तथा पुनस्थार्पना गर्न,

(घ) विपद्‍को कारणबाट घाइते वा विरामी भएका व्यक्तिको औषधि उपचार गर्न,

(ङ) विपद् सम्बन्धी योजना तर्जुमा, जनचेतनामूलक कार्यक्रम, विपद् सम्बन्धी कार्यक्रम कार्यान्वयन गर्न,

(च) परिषद्‍बाट स्वीकृत भएका विपद् सम्बन्धी अन्य कार्यहरु,

1. **वस्तुगत सहायता सामग्रीः** (1) कुनै व्यक्ति वा संस्थाबाट नगद बाहेकको वस्तुगत सहायता सामग्री प्राप्त हुन आएमा प्राप्‍त हुन आएको सामग्री विपद् व्यवस्थापन सम्बन्धी कार्यमा उपयोग हुने देखिएमा त्यस्तो वस्तुगत सहायता सामग्रीलाई स्वीकार गर्न सकिनेछ ।

(2) उपदफा (1) बमोजिम प्राप्‍त वस्तुगत सहायता सामग्रीलाई अलग्‍गै मौज्दात किताबमा आम्दानी अभिलेख जनाई त्यस्तो सामग्रीको प्रचलित मूल्यलाई कोषको आम्दानीको रुपमा समेत अभिलेख गरिनेछ ।

(3) उपदफा (1) बमोजिम प्राप्‍त वस्तुगत सहायता सामग्री अस्वीकार गरिएको अवस्थामा बाहेक त्यस्तो सामग्री उपलब्ध गराउने व्यक्ति वा संस्थालाई मन्त्रालयले सामग्री प्राप्ति र स्वीकारोक्तिको भरपाई उपलब्ध गराउनु पर्नेछ ।

(4) स्वीकार गरिएको सामग्रीको विवरण तथा सो उपलब्ध गराउने व्यक्ति वा संस्थाको नाम सम्बन्धी मासिक विवरण अर्को महिनाको सात गतेभित्र सार्वजनिक गर्नु पर्नेछ।

तर कुनै व्यक्ति वा संस्थाले आफ्नो नाम सार्वजनिक नगर्ने गरी वस्तुगत सहायता सामग्री उपलब्ध गराएको रहेछ भने निजको नाम उल्लेख नगरी विवरण मात्र सार्वजनिक गरिनेछ ।

(5) विषयगत मन्त्रालयमा विपद सहयोग सामग्री प्राप्‍त भएको भए उक्त सामग्रीहरुको जिन्सी दाखिला तथा खर्च विवरण कार्यालय प्रमुखबाट प्रमाणित गरी प्राप्‍त भएमा सोही आधार जनाई विपद कोषको सामाग्री विवरण अभिलेख जनाई खर्च विवरण राख्‍न सकिन्छ ।

1. **कोषको प्रयोग नहुनेः** (1) देहायको प्रयोजनको लागि कोषको रकम खर्च गर्न सकिने छैनः-

(क) सरकारी तथा गैरसरकारी संघसंस्थाका कर्मचारीलाई पारिश्रमिक, तलव, भत्ता प्रदान गर्न,

(ख) संस्थागत आर्थिक सहयोग प्रदान गर्न,

(ग) विपद् जोखिम न्यूनीकरण तथा विपद् व्यवस्थापनसँग प्रत्यक्ष सम्बन्ध नभएको अन्य कुनै पनि कार्य गर्न गराउन ।

1. **कोषको व्यवस्थापन तथा संचालनः** (1) कोषको रकम सरकारी कारोबार गर्ने बैंकमा खाता खोली सञ्चालन गरिनेछ ।

(2) उपदफा (1) बमोजिमको खाता मन्त्रालयको सचिव र लेखा प्रमुखको संयुक्त दस्तखतबाट हुनेछ ।

(3) कोषलाई प्राप्त वस्तुगत सहायता सामग्रीको निकासा मन्त्रालयको सचिव वा निजले तोकेको विपद् व्यवस्थापन हेर्ने महाशाखा प्रमुख कर्मचारी र जिन्सी शाखा प्रमुखबाट हुनेछ ।

(४) प्रदेश विपद् व्यवस्थापन कोषबाट पिडितलाई रकम वा नगद सहयोग उपलब्ध गराउने सम्बन्धी मापदण्ड आर्थिक मामिला तथा योजना मन्त्रालयको सहमतिमा प्रदेश सरकार (मन्त्रिपरिषद्) बाट स्वीकृत भए बमोजिम हुनेछ ।

**परिच्छेद - 5**

**सुरक्षा निकाय तथा अन्य निकायको परिचालन**

1. **सुरक्षा निकायको परिचालन तथा सहयोग र समन्वयः** (1) प्रदेश सरकारले विपद् व्यवस्थापनको काममा आफू मातहतका सुरक्षा निकायहरु लगायत अन्य निकायहरुलाई परिचालन गर्नेछ ।

(2) नेपाल सरकारले विपद्को समयमा खोज, उद्धार र राहत कार्यका लागि प्रदेश सरकारसँग आवश्यक सहयोग माग गरेको अवस्थामा प्रदेश सरकारले त्यस्तो सहयोग उपलब्ध गराउनु पर्नेछ ।

1. **क्षेत्रगत निकायको विपद् व्यवस्थापनमा सहयोगः** विपद् जोखिम न्यूनीकरण तथा व्यवस्थापन कार्यमा प्रदेश सरकारका सबै मन्त्रालय तथा निकायहरु प्रदेश सरकार (कार्यविभाजन) नियमावलीमा तोकिए बमोजिमका कार्यहरु सम्बन्धित मन्त्रालय तथा निकायले कार्य समूह बनाई विपद् व्यवस्थापन क्षेत्रगत अवधारणामा कार्य गर्नु पर्नेछ ।
2. **अन्तर प्रदेश सहयोगः** (1) विपद् व्यवस्थापनका कार्यमा अन्य प्रदेशसँग सहयोगको आदान-प्रदान गर्न सकिनेछ ।
3. **जिल्ला र स्थानीय तहमा सहजीकरण तथा समन्वयः** (1) परिषदको सहमति लिई कार्यकारी समितिले जिल्ला विपद् व्यवस्थापन समिति र स्थानीय विपद् व्यवस्थापन समितिको कार्यसञ्‍चालनमा प्रभाकारिता ल्याउन आवश्यक सहजीकरण र समन्वय गर्ने गराउनेछ ।

(2) परिषद् वा कार्यकारी समितिबाट स्वीकृत नीति, योजना तथा कार्यक्रम जिल्ला विपद् व्यवस्थापन समिति र स्थानीय विपद् व्यवस्थापन समितिले कार्यान्वयन गर्न सहयोग गर्नु पर्नेछ ।

1. **सार्वजनिक तथा निजी संस्था र व्यावसायिक प्रतिष्ठानको दायित्वः** (1) विपद् व्यवस्थापन सम्बन्धमा प्रदेशभित्रका सबै सार्वजनिक संस्था तथा व्यावसायिक प्रतिष्ठानको दायित्व देहाय बमोजिम हुनेछः-

(क) आफ्‍नो भवन, उद्योग, कार्यालय वा व्यावसायिक केन्द्रमा विपद्‍का घटना हुन नदिन विपद्‍ सुरक्षा औजार, उपकरण, सामग्री, आपतकालीन निकास लगायत तोकिए बमोजिमका अन्य व्यवस्था गर्ने,

(ख) तथ्यांक संकलन, क्षतिको मूल्यांकन, राहत, पुनर्स्थापना तथा पुननिर्माण समेतका सम्पूर्ण कार्यमा आवश्यक सहयोग गर्ने,

(ग) विपद् व्यवस्थापन सम्बन्धि, योजना, बनाउने तथा कार्यान्वयन गर्ने कार्यमा सहयोग गर्ने,

(घ) आफ्‍ना कर्मचारी तथा कामदारलाई विपद् व्यवस्थापन सम्बन्धमा आधारभूत अभिमुखीकरण गर्ने गराउने,

(ङ) विपद् व्यवस्थापन कार्यमा उपयोग हुने स्रोत साधनलाई तयारी हालतमा राख्‍ने,

(च) आफ्ना भवन लगायत अन्य संरचना आपतकालीन प्रयोजनका लागि आवश्यक परेमा आदेशानुसार उपलब्ध गराउने,

(छ) सम्बन्धित अधिकारीको सुपरिवेक्षणमा उद्धार तथा राहत वितरण कार्यमा सहयोग पुर्‍याउने,

(ज) विपद्‍ जोखिम न्यूनीकरण संयन्त्रको व्यवस्था गरी तयारी अवस्थामा राख्‍ने,

(झ) फोहोरमैला तथा प्रदुषणको यथोचित व्यवस्थापन गरी यसबाट वातावरण र जनजीवनमा पर्न सक्ने नकारात्मक प्रभावलाई न्यूनीकरण गर्ने उपायहरु अपनाउने,

(ञ) विपदको घटना घटेमा तत्काल नजिकको सुरक्षा निकाय र स्थानीय आपतकालीन कार्यसञ्‍चालन केन्द्रलाई खबर गर्ने ।

(2) प्रदेश भित्रका सार्वजनिक संस्था तथा व्यावसायिक प्रतिष्ठानले प्रदेश विपद व्यवस्थापन सम्बन्धी योजनाको अधीनमा रही विपद्‍ व्यवस्थापन योजनाको तर्जुमा गरी अनिवार्य रुपमा लागू गर्नु पर्नेछ।

(3) विपद्‍को समयमा स्वास्थ्य संस्था, दुरसञ्‍चार, ब्लड बैंक, खानेपानी सप्लायर्स, बिजुली, ईन्धन, ढुवानीका साधन, ग्याँस, इन्टरनेट, बैंकिङ्ग, आमसञ्‍चार माध्यम, डिपार्टमेन्ट स्टोर्स, सुपरस्टोर तथा औषधी पसल, खाद्यान्‍न पसल, टेन्ट लगायत राहत सामाग्री बिक्री गर्ने पसल जस्ता अत्यावश्यक सेवा प्रदान गर्ने सरकारी, गैरसरकारी तथा निजी क्षेत्रका सेवा प्रदायकले अनिवार्य रुपमा सेवा प्रदान गर्नुपर्नेछ।

(4) उपदफा (3) बमोजिमको सेवा प्रदान नगर्ने सेवाप्रदायक संस्थाका सञ्‍चालक एवं कर्मचारीलाई नियन्त्रण लिई प्रचलित कानून बमोजिम कारबाही गरी त्यस्तो सेवा प्रदायकको सामग्री नियन्त्रण लिई वैकल्पिक व्यवस्थाबाट सामग्री वा सेवा बिक्री वितरण वा उपलब्ध गराउन सक्नेछ ।

1. **विपद् व्यवस्थापनमा सहयोग गर्नुपर्नेः** (1) प्रदेश भित्रका सरकारी कार्यालय, गैरसरकारी संस्था, स्थानीय संघसंस्था, समुदाय, स्वयंसेवक, नागरिक समाज, निजी क्षेत्र तथा व्यक्तिले विपद् व्यवस्थापन कार्यमा प्रदेश सरकारलाई देहाय बमोजिम सहयोग गर्नु पर्नेछः

(क) कुनै पनि पूर्वाधार विकासका कार्यक्रमहरु सञ्‍चालन गर्दा वातावरण सँग सम्बन्धित प्रभाव मूल्यांकन गराउँदा विपद् जोखिमको विषय समेत प्राथमिकतामा राखी कार्य गर्नुपर्ने,

(ख) तथ्याङ्क संकलन, क्षतिको मूल्याङ्कन, राहत, पुनर्स्थापना तथा पुनः निर्माण लगायतका विपद् व्यवस्थापन सम्बन्धी कार्यमा सहयोग गर्ने,

(ग) विपद् व्यवस्थापन सम्बन्धी जनचेतना अभिवृद्धि गर्ने,

(घ) क्षमता विकास, आपतकालीन नमूना अभ्यास तथा विपद् व्यवस्थापन सम्बन्धी प्रशिक्षण कार्यक्रममा सहयोग गर्ने तथा भाग लिने,

(ङ) खोज, उद्धार तथा राहत वितरण सम्बन्धी कार्यमा सहयोग गर्ने ।

(च) विपद् जोखिम न्युनीकरण प्रतिकार्य योजना तर्जुमा, जोखिम नक्साकंन, पूर्वचेतावनी प्रणाली विकास, आपतकालिन कार्यसञ्‍चालन केन्द्र आदि कार्यमा सहयोग गर्ने ।

**परिच्छेद - 6**

**विविध**

1. **प्रदेश गोदाम घर सञ्‍चालनः** (1) प्रदेशमा भएका वा हुन सक्ने प्राकृतिक तथा गैरप्राकृतिक विपद् पूर्वको तयारी, पीडितको उद्धार, राहत वितरण, पुर्नस्थापना, पूनर्लाभ र यसको व्यवस्थापन जस्ता सबै क्रियाकलापका लागि आवश्यक पर्ने राहत सामग्रीको भण्डारणको लागि प्रदेश गोदाम घर सञ्‍चालनमा ल्याइनेछ ।

(2) उपदफा (1) बमोजिमको गोदाम घरमा नेपाल सरकार, प्रदेश सरकार, नेपाल सरकारको अनुमतिमा वैदेशिक दातृ राष्ट्र वा निकाय र अन्य संघ संस्थाले दिएका राहत सामाग्री भण्डारण गरिनेछ ।

(3) उपदफा (1) बमोजिमको गोदाम घरको सञ्‍चालन, व्यवस्थापन र सुपरीवेक्षण मन्त्रालयले गर्नेछ ।

(4) गोदाम घर सम्बन्धी अन्य व्यवस्था तोकिए बमोजिम हुनेछ ।

1. **प्रदेश आपतकालिन केन्द्र संचालनः** (1) मन्त्रालयले प्रदेश स्तरमा प्रदेश आपतकालीन केन्द्र संचालन गरी प्रदेश भित्रका विपद् सम्बन्धी सूचना संकलन तथा विश्‍लेषण गरी स्थानिय तह, जिल्ला तथा संघीय ईकाइ सँग समन्वय गरी कार्य गर्नेछ ।

(२) उक्त केन्द्र निजामती कर्मचारी, सुरक्षा निकायका प्रतिनिधिहरुबाट संचालन गरिनेछ।

(3) प्रदेश आपतकालिन केन्द्र चौबिसै घण्टा सञ्चालन गर्नु पर्नेछ ।

(4) प्रदेश आपतकालिन केन्द्रमा खटिने कर्मचारी तथा सुरक्षाकर्मीलाई प्रदेश सरकारले तोके बमोजिमको सुविधा उपलब्ध गराउनेछ ।

1. **विपद् संकटग्रस्त क्षेत्र घोषणा गर्न सक्नेः** (1) परिषदले प्रदेश भित्रको कुनै ठाउँमा गम्भीर प्रकृतिको विपद्‍ उत्पन्‍न भएमा विपद् संकटग्रस्त क्षेत्र घोषणा गर्न प्रदेश सरकार समक्ष सिफारिश गर्न सक्नेछ।

(2) उपदफा (1) बमोजिम घोषणा गरेको क्षेत्रमा सञ्चालन गरिने विपद् प्रतिकार्य सम्बन्धी कार्यमा सम्बन्धित स्थानीय तह, व्यक्ति, संस्था वा अधिकारीले सहयोग गर्नुपर्नेछ ।

1. **तत्काल खरिद तथा निर्माण र प्रयोग गर्न सकिनेः** (1) विपद्‍बाट प्रभावित क्षेत्रमा खोज, उद्धार तथा राहत उपलब्ध गराउन तथा भइरहेको विपद्‍बाट थप क्षति हुन नदिनका लागि तत्कालै राहत सामग्री खरिद वा निर्माण कार्य गर्न आवश्यक भएमा सार्वजनिक खरिद सम्बन्धी प्रचलित कानूनमा रहेको विशेष परिस्थितिमा खरिद गर्ने व्यवस्था बमोजिम कार्यकारी समितिको निर्णय र प्रदेश सरकारको स्वीकृती लिई मन्त्रालयले खरिद वा निर्माण कार्य गर्न सक्नेछ ।

(2) तत्कालको लागि मात्र खाद्यन्‍न, भाडाकुडा, लुगाकपडा, टेन्ट जस्ता सामग्रीहरुका साथै उद्धार तथा राहतको व्यवस्था मन्त्रालयले गर्नेछ । अस्थायी वा स्थायी संरचना निर्माण, खानेपानी, ‌औषधी, खाना, स्वास्थ्य, सरसफाई, बसोबासका लागि आवश्यक सामग्री लगायतका अन्य व्यवस्थापनको लागि कार्य जिम्मेवारी अनुसार प्रदेश सरकारको सम्बन्धित मन्त्रालय तथा निकायहरुले व्यवस्था मिलाउने छन् ।

(3) विपदबाट प्रभावित क्षेत्रमा खोज, उद्धार तथा राहत उपलब्ध गराउन तथा भइरहेको विपद्‍बाट थप क्षति हुन नदिनका लागि प्रदेश क्षेत्र भित्रको कुनै गैरसरकारी कार्यालय वा अन्य संघ संस्था र व्यक्तिको चल, अचल सम्पत्ति तथा सवारी साधन उपयोग गर्न आवश्यक भएमा सोको अभिलेख राखी तोकिएको अवधिभरको लागि अस्थायी तवरले प्राप्त गर्न सकिनेछ ।

(4) मन्त्रालयले उपदफा (2) बमोजिम कुनै सम्पत्ति अस्थायी रुपमा प्राप्‍त गरेमा त्यस्तो सम्पत्तिको प्रयोग वा वस्तु उपयोग वापत प्रचलित दर अनुसारको रकम सम्बन्धित कार्यालय, संस्था वा व्यक्तिलाई दिनेछ ।

1. **कसूर तथा सजायः** कुनै व्यक्ति, संस्था वा निकायले विपद् सम्बन्धी कसूर गरेमा त्यस्तो व्यक्ति, संस्था वा निकायलाई प्रचलित कानूनमा व्यवस्था भए बमोजिम सजाय हुनेछ ।

1. **विज्ञ सम्बन्धी व्यवस्थाः** विपद् व्यवस्थापनको कार्यलाई प्रभावकारी बनाउन मन्त्रालयको निर्णयानुसार विपद् सम्बन्धी विज्ञ बढीमा २ (दुई) जनालाई परामर्श सेवाबाट नियुक्त गर्न सक्नेछ ।
2. **निर्देशन दिन सक्नेः** कार्यकारी समितिले यस ऐनको अधीनमा रही विपद् व्यवस्थापनका लागि कुनै व्यक्ति वा निकायलाई आवश्यक निर्देशन दिन सक्नेछ र त्यस्तो निर्देशनको पालना गर्नु सम्बन्धित व्यक्ति वा निकायको कर्तव्य हुनेछ ।
3. **प्राथमिकता निर्धारण गर्नेः** विपद्‍मा परेका पिडितहरुलाई राहत प्रदान गर्दा नाबालक, सुत्केरी, वृद्ध, अपाङ्ग, विरामीलाई पहिलो प्राथमिकता दिनु पर्नेछ ।
4. **लेखा तथा लेखापरीक्षणः** (1) कोषको आम्दानी तथा खर्च प्रदेश सरकारले अपनाएको लेखा प्रणाली अनुसार हुनेछ।
5. **प्रदेश सरकारले निर्देशन दिन सक्नेः** (1) प्रदेश सरकारले यस ऐन बमोजिम कार्यकारी समितिलाई आवश्यक निर्देशन दिन सक्नेछ र त्यस्तो निर्देशन पालना गर्नु कार्यकारी समितिको कर्तव्य हुनेछ ।
6. **नियम, निर्देशिका, कार्यविधि र मापदण्ड बनाउन सक्नेः** यस ऐनको कार्यान्वयनका लागि प्रदेश सरकारले आवश्यकता अनुसार नियमावली, निर्देशिका, कार्यविधि तथा मापदण्ड बनाउन सक्नेछ ।
7. **प्रशासनिक खर्च व्यवस्थापनः** परिषद् वा कार्यकारी समितिको बैठक सञ्चालनसँग सम्बन्धित प्रशासनिक खर्च मन्त्रालयले व्यवस्था गर्नेछ ।
8. **खारेजी र बचाउः** (१) "प्रदेश नं. 2 को विपद् व्यवस्थापन ऐन,2075" खारेज गरिएको छ।

(२) उपदफा (१) बमोजिम खारेज गरिएको ऐन बमोजिम भए गरेका काम कारबाही यसै ऐन बमोजिम भए गरेको मानिनेछ ।

(3) उपदफा (१) बमोजिम खारेज गरिएको ऐन बमोजिम विपद् व्यवस्थापन कोष र प्रदेश विपद् पिडित उद्धार तथा राहत कोषको बाँकी रकम प्रदेश विपद् व्यवस्थापन कोषमा जम्मा गर्नुपर्नेछ ।